# Museu Nacional d'Islàndia

El Museu Nacional d'Islàndia (en islandès: Þjóðminjasafn Íslands) és una institució museística que es troba a Reykjavík, la capital d'Islàndia.

## Història

El museu va ser inaugurat el 24 de febrer de 1863 com a "Museu d'Antiguitats" (Forngripasafnið); després va rebre el seu nom actual l'any 1911. Jón Árnason, com a primer comissari del museu, va reunir una col·lecció d'objectes del passat d'Islàndia fins llavors part del Museu Nacional de Dinamarca i altres museus danesos. El segon comissari del museu, Sigurður Gudmundsson (que no s'ha de confondre amb l'escultor Sigurdur Gudmundsson), va advocar per la creació d'una col·lecció d'antiguitats.
Abans d'establir-se en la que és la seva ubicació actual des de 1950 a Suðurgata 41, 101 Reykjavík, el museu va estar situat en la part superior de diversos edificis com la Catedral del Crist Rei, l'antiga presó de l'estat (ara la Casa de Govern), l'Alþingishúsið (Casa del Parlament), el Banc Nacional, i finalment l'àtic de l'edifici de la Biblioteca Nacional a Hverfisgata (Safnahúsið, actual Casa de la Cultura) durant quaranta anys.
L'edifici principal compta amb un primer pis per a les exposicions temporals, la botiga del museu i la cafeteria, i dos pisos superiors per a l'exposició permanent. L'administració es troba en un edifici separat, pocs metres a l'est de l'edifici principal.

## Exposicions

El museu compta amb diversos utensilis i eines dels primers pobladors vikings, entre els quals destaca l'Estatueta de Thor d'Eyrarland que és el vestigi més famós del museu.
Una altra peça destacada en l'exposició permanent és la porta de l'església de Valþjófsstaður, una cèlebre talla que representa una versió de la llegenda del Cavaller i el Lleó, en què un cavaller mata a un drac, alliberant així un lleó que es converteix en el seu company.

## Col·lecció

La col·lecció del museu consisteix en aproximadament 100.000 objectes, dels quals uns 2000 objectes i unes 1000 fotos es troben en l'exposició permanent.
L'exposició permanent es presenta de forma cronològica amb el títol de "Neix una nació, 1200 anys de cultura i societat a Islàndia" abarcant la història cultural d'Islàndia des de l'època de la colonització fins a l'actualitat, les parts més antigues de la història es presenten principalment amb troballes arqueològiques, les èpoques posteriors amb més temes folklòrics. La primera secció de l'exposició representa un vaixell, ja que va ser de gran utilitat per als primers colons, i l'última és del sistema d'equipatges de l'aeroport de Keflavík presentat com la porta que connecta Islàndia amb el món.

## Organització i tasques

La tasca principal del museu és preservar l'evidència històrica d'Islàndia, inclosos tant objectes com béns immobles. Aproximadament 43 edificis històrics en tota Islàndia també formen part de la xarxa del Museu Nacional. Aquests inclouen totes les cases de torba (torfbæanar) importants i totes les esglésies de torba que s'han conservat autènticament, diverses esglésies de fusta i una sèrie d'edificis no eclesiàstics.
El museu també té la tasca d'explorar i transmetre el patrimoni històric d'Islàndia, oferint visites guiades i activitats educatives. També organitza al llarg de l'any diverses exposicions temporals i es pot visitar tots els dies de l'any, menys els dilluns, que roman tancat. Els horaris varien en funció de l'època de l'any.

## Mencions

L'any 2006, el museu va rebre una menció especial com a Museu europeu de l'Any del European Museum Forum.

## Bibliografia

* Anna Lisa Björnsdóttir (ed.): The Museum Guide 2010. O.O. 2010.
* Þjóðminjasafn Íslands: Museu Nacional d'Islàndia. Tasca i funcionament. O.O. (2006).
* Þjóðminjasafn Íslands: neix una nació. 1200 anys de cultura i societat a Islàndia. O.O. (2006).

## Galeria

* Il·lustració de la porta de Valþjófsstaður
* Detall de porta de Valþjófsstaður
* Tríptic de roure tallat i pintat
* Pàgina de la Saga Sturlunga
* Crist tallat d'Ufsir
* Retrat de Guðbrandur Þorláksson
* El poble costaner de Kirkjusandur l'any 1920
* Vell teler
* Retrat de Jón Thorlaksson i la seva dona
* Jón Árnason
* Autoretrat de Sigurdur Gudmundsson
* Cofres tallats
* Brodat decoratiu
* Pals i cadira tallats
* Fotografia de Jón Sigurðsson
* Coberta de llit

## Referències

* ↑ «Gunnar Karlsson fjallar um Sigurð Vigfússon Arxivat 2015-06-23 a Wayback Machine.». Þjóðminjasafn Íslands. [Consulta: 23 juny 2015].

## Enllaços externs

* Museu Nacional d'Islàndia - Lloc web oficial